tartuNLP/wikipedia-smugri-20251201 huggingface dataset:
HMS Charlock (K395)

HMS Charlock (viirinumero K395) oli Britannian kuninkaallisen laivaston vuonna 1944 valmistunut parannellun Flower-luokan korvetti toisessa maailmansodassa.
Valmistus.
Alus tilattiin 25. heinäkuuta 1942 Paisleystä Fleming and Fergusonilta, missä köli laskettiin 6. huhtikuuta 1943. Alus laskettiin vesille 16. marraskuuta ja valmistui 10. maaliskuuta 1944.
Palvelus.
Alus lainattiin 1945 Intialle, joka liitti sen laivastoonsa nimellä "RIN Mahratta".
Etiopianjänis

Etiopianjänis ("Lepus starcki") on Afrikassa elävä keskikokoinen jänislaji. Se painaa aikuisena noin 2,5 kilogrammaa. Se on muistuttaa väritykseltään rusakkoa. Korvissakin on monen väristä karvaa, lähellä korvan kärkeä on musta laikku jollaista ei esiinny muilla Itä-Afrikan jänislajeilla.
Etiopianjäniksiä elää rajatulla alueella Etiopian ylängöillä 2 000–4 500 metrin korkeudella, mutta laji on siellä yleinen ja siksi se on luokiteltu elinvoimaiseksi.
Sami Pekkala

Sami Pekkala (s. 12. syyskuuta 1995 Oulu) on suomalainen jääkiekkoilija. Hän on pelipaikaltaan vasen laitahyökkääjä.
Ura.
Seuraura.
Pekkala on Oulun Kärppien oma kasvatti. Hän toimi kaudella 2010–2011 seuran C-nuorten kapteenina. Pekkala sijoittui 30 maalillaan koko C-nuorten SM-sarjan maalipörssissä toiseksi edellään vain joukkuetoveri Arttu Luusuaniemi. Hän ylsi myös SM-karsinnoissa ja pudotuspeleissä Kärppien sisäisen maalipörssin voittoon, jälkimmäisissä myös jaettuun pistepörssin voittoon. Kaudella 2012–2013 Pekkala toimi Kärppien B-nuorten kapteenina. Kaudella 2013–2014 hän voitti A-nuorten SM-hopeaa. Kaudella 2014–2015 Pekkala oli pudotuspeleissä Kärppien A-nuorten paras pistemies tehoilla 3+3=6.
Kaudella 2015–2016 Pekkala nousi Kärppien A-nuorten varakapteeniksi. Hän oli joukkueen paras pistemies ja jakoi Kärppien sisäisen syöttöpörssin voiton Janne Kuokkasen kanssa pistein 23+31=54. Pekkala nousi kauden aikana myös seuran SM-liigajoukkueeseen. Hän pelasi joukkueessa muutamia harjoitusotteluita ja ensimmäisen sarjaottelunsa 27. elokuuta 2015 Mestarien liigassa saksalaista Krefeld Pinguinea vastaan. Ottelu jäi Pekkalalle kauden ainoaksi CHL:ssä, jossa joukkue voitti hopeaa. SM-liigan kokoonpanoon Pekkala oli merkitty runkosarjan viimeisellä kierroksella 10. maaliskuuta 2016 Pelicansia vastaan, mutta hän ei saanut kuitenkaan peliaikaa. Hän pelasi runkosarjan aikana yhden ottelun lainalla Mestis-joukkue Kajaanin Hokissa ja syötti maalin. Koska Kärpät oli nimennyt Pekkalan ns. nuorten pelaajien listalle, hän siirtyi seuran A-nuorten kauden päätyttyä Hokkiin kesken Mestiksen pudotuspelien. Pekkala pelasi 12 playoff-ottelua ilman tehopisteitä. Joukkue voitti Mestis-hopeaa.
Maajoukkueura.
Pekkala on pelannut kaksi poikien maaottelua.
Muuta.
Pekkalan isoveli Tomi on pelannut SM-liigassa, ja hän pelaa nykyään II-divisioonajoukkue Tornion IHC:ssä. Veljesten isä Arto Pekkala toimii Kärppien SM-liigajoukkueen huoltajana.
Sara Lee

Sara Lee Corporation oli yhdysvaltalainen elintarvike- ja kulutustavarateollisuusyhtiö, jonka osake noteerattiin New Yorkin pörssissä. Sen tuotealoihin kuuluivat elintarvikkeet kuten kahvit ja teet (mm. hollantilainen Douwe Egberts), liha ja lihajalosteet (Hillshire Farms), alusvaatteet (Hanes, Playtex, Wonderbra ym.) sekä kodin- ja vartalonhoitokemikaalit. 
Vuonna 2005 Sara Lee Corporationilla oli tuotantoa yli 40 maassa ja myyntiä yli 180 maassa ja sen henkilöstömäärä oli noin 137 000. Sen jälkeen sen osia alettiin myydä muille kulutustavarayhtiöille. 
Historiaa.
Sara Lee Corporationin alkujuuret olivat Chicagoon sisällissodan aikana perustetussa elintarvikeliikkeessä "Sprague, Warner &amp; Company", josta vuoteen 1909 mennessä oli kasvanut yksi Yhdysvaltojen suurimmista elintarvikkeiden tukkuliikkeistä. Vuonna 1942 sen osti kanadalainen Cummings. Vuonna 1945 sen nimeksi tuli "Consolidated Grocers" ja vuonna 1953 "Consolidated Foods Corporation" (CFC).
Vuonna 1956 Consolidated Foods osti vuonna 1935 Chicagoon perustetun leipomoalan yrityksen nimeltä Kitchens of Sara Lee. Tuotemerkistä Sara Lee tuli vähitellen yhä tunnetumpi elintarvikemerkki niin, että vuonna 1985 se päätettiin ottaa koko yhtiön uudeksi nimeksi.
Ensin Consolidated Foods- ja sitten Sara Lee -nimellä yritys eteni vähitellen lihanjalostukseen (E. Kahn's Sons 1966, Hillshire Farm 1971, Jimmy Dean Meats 1984), kahviin, teehen ja tupakkaan (Douwe Egberts 1978), teknokemiaan (Oxford Chemical Corporation 1966, australialainen kengänhoitoainevalmistaja Nicholas Kiwi 1985, hollantilainen Akzo 1987) ja alusvaateteollisuuteen (Gant 1968, Hanes 1979, Playtex 1991, Courtaulds Textiles 2000). 1990-luvun alkuvuosina Sara Lee omisti jonkin aikaa 43 prosenttia myös Suomen Trikoosta.
Vuonna 2002 elintarvikkeiden osuus Sara Leen liikevaihdosta oli 52 prosenttia, alusvaatteiden 37 prosenttia ja muiden kulutustavaroiden 11 prosenttia.
2000-luvun puolivälissä Sara Lee alkoi myydä toimialojaan. Euroopan vaatetoimiala myytiin Sun Capital Partnersille 2006; siihen kuuluivat tuotemerkit Dim, Playtex, Wonderbra, Lovable, Abanderado, Nur Die, Unno ja Bellinda. Samana vuonna Pohjois-Amerikan alusvaatetoiminta yhtiöitettiin ja vietiin pörssiin nimellä Hanesbrands Inc. (NYSE:HBI). Vuonna 2009 Sara Lee myi maailmanlaajuisen vartalonhoitoliiketoimintansa ja Euroopan pesuainebisneksensä Unileverille. Vuonna 2011 Kiwi-kengänhoitotuotteet myytiin S. C. Johnsonille.
Vuonna 2012 Sara Lee Corporationista oli jäljellä enää Yhdysvalloissa toiminut Hillshire Farms -lihanjalostusosasto ja hollantilainen Douwe Egberts -kahviyhtiö. Sara Lee Corporationin nimi muutettiin "Hillshire Farmsiksi" ja myytiin vuonna 2014 Tyson Foods -lihanjalostusjätille. Douwe Egbertsistä muodostettiin uusi yhtiö nimeltä "D.E Master Blenders 1753". Se myytiin 2014 saksalaiselle kulutustavara-alan holdingyhtiölle JAB Holding Companylle, joka omistaa myös osan brittiläisestä Reckitt Benckiser -kulutustavarajätistä.
Eksentrismi

Eksentrismi eli eksentrisyys tarkoittaa tavallisuudesta poikkeavaa, outoa ja erilaista käyttäytymistä, toimintaa ja/tai tyyliä. Eksentrikko taas on henkilö, joka ei toimi vallitsevien normien ja yhteisön käyttäytymistapojen mukaan, vaan toimii individualistisen itsenäisesti. Hän toimii siis arkikielellä käsitetyn "normaaliuden" vastaisesti.
Etymologia.
Keskiaikaisen latinan sana "eccentricus" on johdettu kreikan sanasta "ekkentros", joka tarkoittaa keskiön ulkopuolella olevaa (prepositio "ek"/"ex" tarkoittaa "ulkona", "kentron" keskusta). Matemaattinen käsite eksentrisyys tarkoittaa viittaa tähän. Englannin kielessä tämä uudissana "eccentric" esiteltiin esseissä vuonna 1551 astronomisena käsitteenä, joka merkitsee "kehää, jossa maapallo, aurinko jne. poikkeavat keskuksestaan". Vuonna 1556 sen adjektiivimuoto esiintyi painettuna. Vuonna 1685 termiä käytettiin kirjaimellisen merkityksensä sijaan kuvainnollisessa merkityksessä tarkoittaen epätavanomaista ja outoa käytöstä. Käsite "eksentrikko" esiintyi englannin kielessä ensimmäisen kerran vuonna 1832.
Kuvauksia eksentrismistä.
Eksentrisyys yhdistetään usein nerokkuuteen, älylliseen lahjakkuuteen tai luovuuteen. Usein muut ihmiset hahmottavat yksilön eksentrisen käyttäytymisen tämän yksilöllisen älykkyyden tai luovuuden ulkoiseksi ilmentymäksi. Englantilainen filosofi John Stuart Mill (s. 1806) kirjoitti, että "eksentrisyyden määrä yhteiskunnassa on yleisesti ollut yhteydessä siihen, kuinka paljon nerokkuutta, älyllistä elinvoimaa ja moraalista rohkeutta siinä itsessään on" ja murehti aikansa eksentrisyyden puutetta "aikakautemme suurimmaksi vaaraksi". Edith Sitwell (s. 1887) kirjoitti, että eksentrisyys on "usein eräänlaista viatonta ylpeyttä" lisäten, että neroja ja aristokraatteja kutsutaan eksentrikoiksi, koska "he ovat täysin pelottomia ja kansanjoukkojen mielipiteiden ja oikkujen ulottumattomissa". Eksentrisyys voidaan yhdistää myös varallisuuteen. Köyhän tapauksessa vastaavaa käyttäytymistä pidettäisiin hulluutena, mutta varakkaan tapauksessa eksentrisyytenä.
Eksentrikon ominaisuudet.
Skotlantilainen lääkäri David Joseph Weeks (s. 1944) on perehtynyt erityisesti eksentrismiin. Hän julkaisi vuonna 1988 aiheesta teoksen "Eccentrics and Eccentricities". Hänen mukaansa mielenterveysongelmaiset kärsivät ongelmistaan, kun taas eksentrikot ovat yleensä varsin tyytyväisiä elämäänsä. Hän on väittänyt, että eksentrikot ovat itse asiassa vähemmän alttiita mielenterveyden ongelmille kuin muut ihmiset.
Weeksin tutkimuksen mukaan on olemassa 15 tyypillistä piirrettä, jotka erottavat terveen eksentrikon tavallisesta henkilöstä tai mielenterveysongelmaisesta. Kaikkien piirteiden ei kuitenkaan tarvitse päteä kaikissa tapauksissa, mutta viittä ensimmäistä piirrettä pidetään yleisesti eksentrisinä.
Anssi Leino

Anssi Leino (s. 1978 Espoo) on suomalainen elokuvaaja. Hän kuvaa pitkiä elokuvia, television draamasarjoja, dokumentaarisia elokuvia sekä mainoksia ja musiikkivideoita. Leino on toiminut Suomen Elokuvaajien Yhdistyksen puheenjohtajana sekä elokuvauksen lehtorina Taideteollisen korkeakoulun Elokuvataiteen osastolla. 
Leino on kuvannut ensimmäisen maailmanlaajuisen levityksen Netflix-suoratoistopalvelussa saaneen suomalaisen rikosdraamasarjan "Karppi" ("Deadwind") ja jo sitä ennen Netflixin kansainvälisesti julkaiseman suomalaisen rikossarjan "Sorjonen" ("Bordertown").
Merkuriuksen liikepalatsi

Merkuriuksen liikepalatsi tai Böckermannin talo on Helsingissä Pohjoisesplanadi 33:ssa sijaitseva kuusikerroksinen liike- ja toimistotalo. Talon rakennuttivat vuosina 1888–1890 kauppias A. F. Böckermann ja rakennusmestari H. W. Nordberg ja talon suunnitteli arkkitehti Selim A. Lindqvist apunaan arkkitehti Elia Heikel. Talo myytiin heti sen valmistuttua vastaperustetulle Ab Merkurius-yhtiölle 1,34 miljoonalla markalla.
Talon kahdesta alimmasta kerroksesta puuttuivat kantavat seinät ja niiden tilalla olivat suuret ikkunapinnat ja punaisesta Hangon graniitista tehdyt kantavat pylväät. Kolmatta kerrosta kiersi takorautainen parveke joka myöhemmin poistettiin. Talon piharakennuksessa oli neljä huoneistoa jotka toimivat aluksi verstaina ja myöhemmin myymälöinä. Kenraalikuvernööri Fjodor Heiden ei aluksi halunnut antaa talolle rakennuslupaa, sillä epäiltiin että alimpien kerrosten rakenne ei riittäisi pitämään taloa pystyssä.
Taloon asennettiin 1930-luvun puolivälissä hissi ja keskuslämmitys ja samalla huoneistokohtaiset uunit purettiin. Talossa tehtiin laaja peruskorjaus vuonna 1973 arkkitehtitoimisto Antero Pernajan ja N.-H. Sandellin toimiessa suunnittelijana. Talon pääportaikko on säilynyt alkuperäisessä asussa, ja talo on nykyisin osa kauppakeskus Kämp Galleriaa.
Talossa toimi pitkään kuuluisa Strindbergin taidesalonki. Nykyisin sen tiloissa toimii tunnettu kahvila-ravintola Strindberg.
Novogorsk

Novogorsk () on Venäjän treenikeskus, ja se on Venäjän suurin tukikohta maajoukkueitten valmistautuessa kansainvälisiin koitoksiin. Siellä on mahdollisuudet harjoitella monia lajeja esimerkiksi rytmistä voimistelua, koripalloa, lentopalloa, käsipalloa, jousiammuntaa, miekkailua, jalkapalloa, jääkiekkoa, taitoluistelua, ohjaskelkkailua, freestylehiihtoa, curlinga, freestyle painia ja rugbya. Novogorsk sijaitsee Moskovan esikaupunkialueella Himkin kaupunginosassa, jota kauneutensa vuoksi kutsutaankin "Venäjän Sveitsiksi". Novogorskissa on myös kuntoutuskeskus, joka toimii urheilijoiden ympärillä. Novogorskissa on myös asuntolat, joissa vanhemmat urheilijat asuvat ympäri vuoden.
Urho Ruola

Urho August Antero Ruola (10. huhtikuuta 1919 Kustavi – 8. marraskuuta 2006 Benalmádena, Espanja) oli suomalainen rakennusmestari, kauppaneuvos, vuorineuvos ja rakennusalan yritys Rakennus-Ruolan perustaja ja pääjohtaja.
Ruolan isä Jalmari Taavetti Ruola oli maanviljelijä ja kalastaja joka omisti Vähä-Ruolan tilan Ruolan kylässä Kustavissa. Urho Ruola kävi ennen sotia teollisuuskoulun valmistuen rakennusmestariksi vuonna 1939. Hän oli sotavuosina viisi vuotta rintamalla ja aloitti siviiliin päästyään rakennusurakoinnin kotikunnassaan Kustavissa yhdessä veljensä rakennusmestari Martti Ruolan (1917–1988) kanssa. Ensimmäinen rakennuskohde oli vuonna 1948 valmistunut Kustavin Isoluodon koulu. Ruolan ja hänen veljensä perustaman "Rakennusliike M. &amp; U. Ruolan", vuodesta 1950 "Rakennustoimisto Ruola Oy" toiminta laajeni pian ensin Saloon ja Turun seudulle ja sitten Lahteen ja Helsingin seudulle. Rakennusyhtiössä Martti Ruola vastasi teknillisestä puolesta ja Urho Ruola keskittyi kaupalliseen puoleen.
Ruolan veljekset aloittivat elementtirakentamisen syksyllä 1957 rakennuskohteena oli Asunto Oy Sepänkulma Turussa. Vuonna 1959 aloitti toimintansa Ruolan Turun Itäharjulle perustama tiettävästi Suomen ensimmäinen rakennuselementtitehdas. Ruola solmi vuonna 1961 tiettävästi Suomen ensimmäisen aluerakennussopimuksen Lahden Möysän alueen rakentamisesta. Ruola rakensi Lahdessa myös 40 prosenttia Mukkulan alueesta. Ruola aloitti aluerakentamisen Turussa vuonna 1965 ja yhtiö rakensi myös Turun kaupunginteatterin vuosina 1961–1962 ja Turun yliopistollisen keskussairaalan 1964–1968. Urho Ruola sai vuonna 1964 kauppaneuvoksen arvon ja vuonna 1977 hänestä tuli vuorineuvos.
Ruolan liikevaihto yli 1974 100 miljoonan markan rajan. Yhtiön nimeksi muuttui vuoden 1976 alusta "Rakennus-Ruola Oy" sen jälkeen kun siihen oli fuusioitu vuonna 1975 ostettu teollisuusneuvos Uno Pikarlan (1899–1976) perustama "Rakennus Oy". Ruola rakensi 1970-luvulla myös ulkomailla muun muassa Saudi-Arabiassa ja Nigeriassa. Rakennus-Ruola oli 1970- ja 1980-luvuilla Suomen kymmenen suurimman rakennusyhtiön joukossa ja yhtiön liikevaihto oli vuonna 1987 900 miljoonaa markkaa. Ruolan yhtiöt olivat rakentamassa muun muassa Lahden suurmäkeä, Päijät-Hämeen keskussairaalaa, Helsingin oopperataloa ja tasavallan presidentin uutta virka-asuntoa Mäntyniemeä.
Vuonna 1982 Urho Ruola ja hänen veljensä Martti Ruola tuomittiin jatketusta veropetoksesta sakkoihin. Veljekset olivat vieneet yrityksensä kirjanpitoon vähennyskelvottomia poliittisia tukimaksuja, poliitikoille, virkamiehille ja finanssisektorin päättäjille kustannettuja matkoja sekä yksityiskäyttöön hankitun veneen ostokulut.
1990-luvun alun talouslama johti siihen että Ruola-konserni fuusioitiin toiseen suureen turkulaiseen rakennusyhtiöön A. Puolimatka Oy:hyn joka siirtyi sittemmin ruotsalaisomistukseen.
Hävikki

Hävikki tarkoittaa tavaroiden todellisen määrän ja kirjanpidollisen määrän välistä erotusta. Erotus saattaa johtua esimerkiksi laskuvirheistä, pilaantumisesta tai näpistyksistä. Hävikkiä tulee myös, mikäli tiettyä raaka-ainetta ei oteta tai ei voida ottaa talteen. Päivittäisessä elämässä puhutaan eniten ruokahävikistä ("food waste"). Ruokahävikillä tarkoitetaan kaikkia poisheitettyä ruokaa tai raaka-aineita, joka olisi voitu syödä ennen niiden pilaantumista. Resurssien maksimaalisen tehokasta käyttöä nimitetään resurssitehokkuudeksi ("resource efficiency)".
Hävikinhallintaan erikoistuneen Checkpoint Systems -yhtiön teettämän The Global Theft Barometerin mukaan Suomessa on tutkituista Euroopan maista suurin myymälähävikki (1,39 %). Raportissa kerrotaan myös, että suurin hävikin aiheuttaja Euroopassa on myymälävarkaus.
Christian Broadcasting Network

Christian Broadcasting Network (CBN) on yhdysvaltalainen kristillistä ohjelmaa välittävä tv-yhtiö ja tuottaja. Yrityksen perusti Pat Robertson vuonna 1961 ja sen pääkonttori sijaitsee Virginia Beachissa, Virginiassa. CBN tuottaa ohjelmaa yli 70 kielellä.
CBN:n tuottamaa sisältöä ovat Suomessa käyttäneet ainakin Alfa-tv, Taivas TV7, helluntailaisten "Ristin Voitto" ja perussuomalaisten "Suomen Uutiset". CBN on 1980-luvulta asti rahoittanut muun muassa Alfa-tv:n taustayhteisön IRR-TV:n toimintaa.
Taustaa.
Tv-evankelista Pat Robertson perusti CBN:n vuonna 1961. Tunnetuimpia ja pisimpään jatkuneita verkon ohjelmia on "The 700 Club", ohjelmaformaatin vanhin edelleen jatkuva sarja. Tv-verkon oma uutisyksikkö, CBN News, tarjoaa uutisia "The 700 Club:iin" ja tuottaa uskonnollisia ajankohtaisohjelmia, kuten "CBN NewsWatchia" ja "Christian World Newsiä." Sen lisäksi se tuottaa tunnin pituisia Robertsonin juontamia vaalinvalvojaisohjelmia presidentinvaalien aikana ABC Familyn lähettämänä, joka lähettää "The 700 Clubia" ja puolentunnin pituista keskusteluohjelmaa "700 Club Interactive". CBN:llä on esittää ohjelmaansa muun muassa CBN News Channelia myös verkkosivuillaan.
CBN Asia operoi Operation Blessing International Relief and Development Corporationia (OBI), joka on kansainvälinen uskonnollinen lähetysprojekti. Sillä on kansainvälistä ohjelmatuotantoa, paikallisohjelmia kuten "Solusi" Indonesiassa ja "From Heart to Heart" Thaimaassa; CBN India tuottaa kolmea ohjelmaa, päivittäinen "Ek Nayee Zindagi" hindiksi, vuoroviikkoisin "Nireekshana" teluguksi ja palkintoja voittanut "Samadhan" bengaliksi. Sen lisäksi CBN tuottaa "The 700 Club"ia latinalaiselle amerikalle ("Club 700 Hoy") ja brittiyleisölle suunnaattuna ("The 700 Club With Paul and Fiona").
Klaus Eloranta

Klaus Olli Johannes Eloranta (24. marraskuuta 1924 Turku – 14. elokuuta 2015 Naantali) oli suomalainen laivanrakennusinsinööri, sotalaivasuunnittelija ja Johtamistaidon Opiston ensimmäinen rehtori. 
Eloranta valmistui diplomi-insinööriksi 1950. Hän oli Merivoimien palveluksessa suunnittelijana 1949–1959. STK:n koulutusosaston päällikkö hän oli vuosina 1959–1962 ja jälleen Merivoimissa yli-insinöörinä 1962–1970. Vuonna 1970 hän tuli Johtamistaidon opistoon sen ensimmäiseksi rehtoriksi.
Matkaaja

Matkaaja Ky oli suomalainen vuonna 1967 perustettu matkailuvaunujen ja -autojen valmistaja. Vuosina 1967–1992 se rakensi yhteensä noin 6 000 matkailuvaunua ja 1 500 matkailuautoa tuotemerkeillä "Matkaaja, Resenär" ja "Pallas".
Historiaa.
Reijo Jokirannan toiminimi R. Jokiranta alkoi valmistaa matkailuvaunuja tuotemerkillä "SF-Matkaaja" vuonna 1967. Ensimmäiset niistä syntyivät perheen autotallissa Vantaan Rekolassa, seuraavat läheisessä navetassa. Jo alkuvaiheessa Jokiranta sai Karjakunnalta tilauksen kahdestatoista nakkikioskeiksi varustellusta vaunusta. Toden teolla toiminta lähti käyntiin ruotsalaisen Wixenius-vaunuyrityksen tilattua sata Matkaaja-vaunua.
Vuonna 1972 valmistus siirrettiin Rekolasta Järvenpäähän, jonne valmistuivat omat tehdastilat 1975. Vuonna 1978 Matkaajan rinnalle tuotiin niukemmin varustellut Pallas-vaunut. 1970-luvun lopulla yritykseen palkattiin myös perheen ulkopuolisia osaajia, kuten kokenut vaunumyyjä Ralf Lönnfors ja muotoilija Marja-Leena Willberg.
Vuonna 1984 ryhdyttiin valmistamaan vaunujen lisäksi myös matkailuautoja Volkswagen LT-, Fiat Ducato- ja Ford Transit -alustoille. Kuuden tuhannen matkailuvaunun lisäksi Matkaaja valmisti noin 1 500 matkailuautoa.
Matkaaja Ky:n perustaneet Jokirannat myivät yrityksensä vuonna 1985 Rapala Oy:lle. Vuonna 1990 omistus siirtyi Starckjohann-Telko Oy:lle ja jo puolta vuotta myöhemmin edelleen Oy Lohja Caravans Ab:lle, joka siirsi tuotannon omistamaansa Kafi-tehtaaseen Teuvalle ja käytännössä lopetti Matkaajan ja muut ostamansa merkit.
Erik Johan Stagnelius

Erik Johan Stagnelius (14. lokakuuta 1793 Gärdslösa, Öölanti, Ruotsi – 3. huhtikuuta 1823 Tukholma, Ruotsi) oli ruotsalainen romantiikan ajan runoilija ja näytelmäkirjailija.
Stagnelius oli lapsesta saakka ruumiillisesti kivulloinen, joskin henkisesti varhain kehittynyt. Hän eli lähes erakkona opiskellessaan pari vuotta Lundin ja Upsalan yliopistoissa ja jouduttuaan sitten Tukholmaan pieneen kanslistin virkaan. Hän kuoli nuorena sairauden ja elämän ristiriitojen murtamana. Loppuvuosina hänen luontainen synkkyytensä kehittyi sairaalloisiksi kohtauksiksi, ja hän turvautui toisinaan huumaaviin aineisiin tuskien lievittämiseksi. Parhaiten häntä kuitenkin auttoi laulu.
Stagneliuksen monipuolinen tuotanto kuvastaa hänen runoilijalaatunsa erikoisuutta ja levotonta etsintää. Siinä ilmenee toisaalta elämänjanoa ja aistillisuutta, toisaalta taas synnintuntoa, kaiken maallisen halveksimista ja haaveellista ikävöimistä ylimaallista ihannetta kohti. Stagnelius puki tunnelmansa kuvallisiksi runonäyiksi, joiden sanonnoissa tuntuu usein vaikutusta itämaiden mystisestä filosofiasta, gnostilaisuudesta, mutta joiden yli kaareutuu samalla puolittain antiikkinen rauha. Stagnelius on antiikista vaikutteita saanut uusromantikko. Hän sai ensin huomiota eeppisellä runoelmalla "Vladimir den Store" (1817), jossa hän ylistää kristinuskon voimaa. Hän sai Ruotsin akatemian palkinnon opetusrunollaan "Qvinnan i Norden" (1818), mutta selvimmin hänen elämänkäsityksensä ilmenee runokokoelmassa "Liljor i Saron" (1821–1822).
Stagneliuksen runotuotanto, kuten muun muassa rakkauslaulut, virret, romanssit, elegiat ja idyllit, kuuluvat ehyen rakenteensa, sanonnan täyteläisyyden sekä poljennollisen rikkautensa ja soinnillisuutensa puolesta aikansa Ruotsin runouden parhaimmistoon. Hänen muita teoksiaan ovat antiikkisaiheinen murhenäytelmä "Bacchanterna eller fanatismen" (1822), pohjoismaiset näytelmät "Visbur" ja "Sigurd Ring", romanttinen "Riddartornet" sekä kristittyjen vainoista kertova näytelmä "Martyrerna" (suom. 1848). Osa tuotannosta julkaistiin hänen lyyristen runojensa ohella vasta hänen kuolemansa jälkeen (1824–1826).
J. L. Runeberg sai vaikutteita Stagneliuksen tuotannosta, johon hän tutustui jo 1820-luvulla, mutta otti myöhemmin etäisyyttä tämän panteismiin.
Jane’s All the World’s Aircraft

Jane’s All the World’s Aircraft on vuosittain julkaistava ilmailujulkaisu, jonka perusti Fred T. Jane vuonna 1909. Julkaisua julkaisee nykyisin Jane's Information Group.
Lehti juhli satavuotisjuhliaan vuonna 2009, tosin sadas vuosikerta julkaistiin vasta vuonna 2013 ensimmäisen- ja toisen maailmansodan aikanaan aiheuttamien häiriöiden takia.
Emmanuel Más

Emmanuel Matías Más (s. 15. tammikuuta 1989 San Juan) on argentiinalainen jalkapalloilija, joka edustaa Argentiinan Primera Divisiónissa pelaavaa Club Atlético San Lorenzo de Almagroa. Vasenjalkainen Más on pelipaikaltaan vasen laitapuolustaja. Hän kuuluu myös Argentiinan jalkapallomaajoukkueeseen.
Seurajoukkueura.
Más aloitti uransa San Martín de San Juanissa. Hän edusti seuraa vuodet 2008–2013. Seura pelasi kaudet 2008–2011 Primera B Nacionalissa ja nousi kaudeksi 2011–2012 Argentiinan Primera Divisióniin. Más pelasi San Martín de San Juanin paidassa yhteensä 104 ottelua tehden neljä maalia.
Heinäkuussa 2013 Más siirtyi Primera Divisiónin Club Atlético San Lorenzo de Almagroon. Hän voitti Primera Divisiónin Torneo Inicialin vuonna 2013 ja Copa Libertadoresin seuraavana vuonna. Copa Libertadoresin voiton myötä Más pelasi myös vuoden 2014 seurajoukkueiden MM-kilpailuissa, joissa San Lorenzo sijoittui toiseksi.
Maajoukkueura.
Más debytoi Argentiinan jalkapallomaajoukkueessa syyskuussa 2014 ystävyysottelussa Boliviaa vastaan.
Saavutukset.
San Lorenzo
Tevecamp

Tevecamp Ky oli kaustislainen vuonna 1979 perustettu matkailuautojen ja -vaunujen valmistaja. Se rakensi nelisensataa Teve-merkkistä matkailuajoneuvoa vuosina 1978–1997, kunnes yrityksen toiminta päättyi konkurssiin.
Historiaa.
Kokkolan teknillisen koulun autotekniikan lehtori Veikko Lähde kiinnostui 1970-luvun alkupuolella matkailuvaunujen rakentamisesta uudella liimaustekniikalla niin, ettei puurimoista tehtyä painavaa tukirakennetta tarvittaisi. Vuonna 1978 hän siirtyi vaunuista matkailuautoihin ja perusti yrityksen Tevecamp Ky. Ensimmäinen Teve-matkailuauto syntyi Mercedes-Benz 508 -mallin alustalle. Vuonna 1981 rakennettiin Kaustiselle tuotantohalli, jossa rakennettiin matkailuautokoreja myös muun muassa Mitsubishi Canterin, Fiat Dailyn ja Toyota Dynan pohjalle.
Liimatun korin lisäksi Veikko Lähde kehitti matkailuautoista sellaisia, ettei kaasupulloja tarvittu, vaan auton lämmitys, jääkaappi ja liesikin toimivat dieselöljyllä.
Matkailuautojen lisäksi Tevecamp valmisti vaunuja erikoistarkoituksiin, kuten ruumiiden kuljetukseen, puolustusvoimien käyttöön sekä siirrettäviksi kioskeiksi.
Aikakauskirja

Aikakauskirja on säännöllisin väliajoin (kuukausittain tai esimerkiksi neljä kertaa vuodessa) julkaistava tieteellinen teos tietyltä alalta. Aikakauskirja sisältää ao. alan opettajien, tutkijoiden ja muiden asiantuntijoiden kirjoittamia artikkeleita, mielipiteitä, kirjallisuusarvosteluita tai tutkimusselosteita. Aikakauskirja voi olla jonkin yhdistyksen jäsenetu, sen voi ostaa irtonumerona tai sen voi tilata vuosimaksua vastaan. 
Aikakauskirjoja ovat muiden muassa Suomessa Kunnallistieteen yhdistyksen julkaisema "Kunnallistieteellinen aikakauskirja", oikeustieteellinen aikakauskirja "Defensor Legis", Taloustieteellisen Yhdistyksen julkaisema "Kansantaloudellinen aikakauskirja" ja Työ- ja elinkeinoministeriön julkaisema "Työpoliittinen aikakauskirja".
Luettelo Marvel Cinematic Universe -televisiosarjojen näyttelijöistä (Marvel Television)

Marvel Cinematic Universe (MCU) on mediasarja ja jaettu universumi, johon kuulu myös Marvel Comicsin sarjakuviin perustuvia supersankariaiheisia televisiosarjoja. Tämän universumin ensimmäinen sarja, "S.H.I.E.L.D. Agentit", alkoi ABC-kanavalla vuonna 2013, ja sitä seurasi vuonna 2015 "Agent Carter". "Inhumans" esitettiin samalla kanavalla vuonna 2017. Lisäksi Netflixissä alettiin myös julkaista Marvel-aiheisia sarjoja, joista kaksi ensimmäistä, "Daredevil" ja "Jessica Jones", julkaistiin vuonna 2015. "Luke Cage" julkaistiin vuonna 2016 sekä "Iron Fist", "The Defenders" ja "The Punisher" vuonna 2017. MCU laajentui vuonna 2017 laajentui televisiosarjan "Runaways" myös Huluun, jonne julkaistiin vuonna 2020 myös "Helstrom". Vuonna 2018 Freeform-kanavalla alettiin esittämään televisiosarjaa "Cloak &amp; Dagger".
Sarjassa "S.H.I.E.L.D. Agentit" Clark Gregg esittää pääosassa Phil Coulsonia, kun taas Hayley Atwell esittää "Agent Carterin" pääosassa Peggy Carteria ja Anson Mount "Inhumansin" pääosassa Mustaa Salamaa. Charlie Cox esittää Matt Murdockia / Daredeviliä sarjassa "Daredevil". Krysten Ritter esittää Jessica Jonesia sarjassa "Jessica Jones", jossa esiintyy myös Mike Colter Luke Cagena. Colter esiintyy pääosassa hahmon nimikkosarjassa "Luke Cage". Finn Jones esittää Danny Randia / Rautanyrkkiä sarjassa "Iron Fist" ja esiintyy Coxin, Ritterin ja Colterin ohella myös sarjassa "The Defenders". Jon Bernthal tekee ensiesiintymisensä "Daredevilin" toisella tuotantokaudella Frank Castlena / Tuomarina ja uusii roolinsa hahmon nimikkosarjassa "The Punisher". Rhenzy Feliz näyttelee sarjassa "Runaways" Karkureiden johtajaa Alex Wilderia. Olivia Holt ja Aubrey Joseph näyttelevät Tandy Bowenia / Tikaria ja Tyrone Johnsonia / Viittaa sarjassa "Cloak &amp; Dagger". Tom Austen ja Sydney Lemmon näyttelevät Daimon ja Ana Helstromia sarjassa "Helstrom".
Jaetun universumin luonnon mukaisesti televisiosarjoissa esiintyy myös muista medioista tuttuja hahmoja: Gregg, joka esiintyi Coulsonin roolissa elokuvissa "Iron Man", "Iron Man 2", "Thor", "The Avengers", sekä lyhytelokuvissa "The Consultant" ja "A Funny Thing Happened on the Way to Thor’s Hammer", ennen esiintymistään sarjassa "S.H.I.E.L.D. Agentit"; ja Atwell, joka esitti Carteria elokuvissa ' ja ' sekä lyhytelokuvassa "Agent Carter", johon samanniminen televisiosarja perustuu, ennen takaumaesiintymistä sarjassa "S.H.I.E.L.D. Agentit". Atwell on myös ensimmäinen useammassa MCU-televisiosarjassa esiintynyt näyttelijä. Kaikki ne hahmot, jotka ovat esiintyneet myös muissa MCU:n medioissa, kuten verkkosarjoissa, ovat huomioitu.
Marvel Heroes (ABC-sarjat).
Lyhenteiden merkitykset
Marvel Knights (Netflix-sarjat).
2015–2017.
Lyhenteiden merkitykset
2018–2019.
Lyhenteiden merkitykset
Nuortensarjat.
Lyhenteiden merkitykset
Adventure into Fear -sarjat.
Lyhenteiden merkitykset
Täplänokkasorsa

Täplänokkasorsa ("Anas poecilorhyncha") on sorsien sukuun kuuluva lintulaji. Joissakin lähteissä se on jaettu kahteen lajiin: "Anas poecilorhyncha" ja "Anas zonorhyncha", kun taas joissakin lähteissä jälkimmäistä pidetään ensimmäisen alalajina.
Levinneisyys.
Täplänokkasorsaa tavataan laajalla alueella Etelä- ja Itä-Aasiassa. Sitä esiintyy Bangladeshissa, Hongkongissa, Intiassa, Kambodžassa, Kiinassa, Laosissa, Myanmarissa, Nepalissa, Pakistanissa, Sri Lankassa, Thaimaassa ja Vietnamissa, ja sen levinneisyysalueen pinta-ala on noin 5 230 000 km². Lajin kannan arvioidaan olevan 150 000–1 100 000 yksilöä, ja se on luokiteltu elinvoimaiseksi.
Ryszard Kapuściński -palkinto

Ryszard Kapuściński -palkinto on vuonna 2010 Varsovassa perustettu Ryszard Kapuścińskin nimeä kantava kansainvälinen reportaasipalkinto. Se myönnetään vuosittain merkittävälle reportaasikirjalle. Kirjasta täytyy olla ilmestynyt puolankielinen käännös. Ensimmäisenä vuonna palkinto myönnettiin ranskalaisen journalistin Jean Hatzfeldin Ruanda-reportaasikirjalle La Stratégie des antilopes.
Aiheesta muualla.
http://www.kulturalna.warszawa.pl/kapuscinski,1,853.html?locale=en_GB
Roope Uusitalo

Roope Henrikki Uusitalo (s. 17. huhtikuuta 1968 Laitila) on suomalainen taloustieteilijä. Hän työskentelee koulutuksen taloustieteen professorina Jyväskylän yliopiston kauppakorkeakoulussa ja on toiminut Suomen talouspolitiikan arviointineuvoston puheenjohtajana vuodesta 2014 alkaen. Uusitalo on Helsingin yliopiston taloustieteen dosentti. Hän on yksi Akateemisen talousblogin vakiokirjoittajista. Valtioneuvosto nimitti 24.3.2022 Uusitalon Metsähallituksen hallituksen jäseneksi kolmivuotiselle kaudelle 1.4.2022 - 31.3.2025.
Ura.
Uusitalo on koulutukseltaan valtiotieteiden tohtori. Hän väitteli tohtoriksi Helsingin yliopistosta vuonna 1999 otsikolla "Essays in Economics of Education" ja on työskennellyt yliopistoissa, Palkansaajien tutkimuslaitoksen tutkimuskoordinaattorina, työmarkkinatutkimuslaitoksissa ja VATT:n tutkimusjohtajana.
Uusitalo laati opetus- ja kulttuuriministeri Sanni Grahn-Laasoselle raportin opintotukijärjestelmän muuttamisesta, eli opintotuen leikkaamisesta ja opintojen muuttamiseksi opintolainaan perustuvaksi. Raportin julkaisupäivän haastattelussa Roope Uusitalo kiisti, että muutos ohjaa vähemmän varakkaita pois korkeamman asteen opinnoista. Uusitalolta tilattuun raporttiin perustuvia muutoksia suomalaiseen koulutusjärjestelmään on vastustettu kiivaasti etenkin yliopisto-opiskelijoiden toimesta, perusteena muun muassa juuri taloudellisen eriarvoisuuden vaikutus nuorten koulutusvalintoihin.
Heksametyylidisilatsaani

Heksametyylidisilatsaani eli bis(trimetyylisilyyli)amiini (C6H19Si2N) on silatsaaneihin kuuluva orgaaninen yhdiste. Yhdistettä käytetään muun muassa reagenssina orgaanisen kemian synteeseissä ja silikonien valmistamiseen.
Ominaisuudet.
Heksametyylidisilatsaani on huoneenlämpötilassa väritöntä nestettä. Yhdiste liukenee hyvin niukasti veteen ja hydrolysoituu hitaasti veden vaikutuksesta. Se liukenee useisiin orgaanisiin liuottimiin, kuten dietyylieetteriin, asetoniin, tetrakloorieteeniin, heptaaniin, bentseeniin ja muihin hiilivetyihin. Heksametyylidisilatsaani on emäksinen yhdiste, mutta ei ole useista muista emäksistä poiketen nukleofiilinen. Heksametyylidisilatseeni muodostaa hyvin voimakkaita vetysidoksia.
Valmistus ja käyttö.
Heksametyylidilatsaania valmistetaan ammoniakin ja trimetyylisilyylikloridin välisellä reaktiolla. Liuottimena reaktiossa voidaan käyttää heksametyylidisilatsaania tai heksaania, isododekaania tai tolueenia.
2 (CH3)3SiCl + 3 NH3 → [(CH3)3Si]2NH + 2 NH4Cl
Heksametyylidisilatsaania voidaan käyttää heikohkona ei-nukleofiilisenä emäksenä orgaanisissa synteeseissä, ja siitä voidaan valmistaa voimakkaammin emäksisiä suoloja esimerkiksi litium-, natrium- tai kaliumbis(trimetyylisilyyli)amidia. Tyypillinen käyttökohde on myös silylointireaktio alkoholien, amiinien ja tiolien kanssa, jolloin näihin ryhmiin liittyy suojaryhmäksi trimetyylisilyyliryhmä. Karbonyyliyhdisteiden kanssa heksametyylidisilatsaani muodostaa silyylienolieettereitä. Ainetta käytetään myös voimakkaampien silylointireagenssien kuten bis(trimetyylisilyyli)urean valmistukseen. Happokloridien kanssa muodostaen primäärisiä amideja ja titaanitetrakloridin läsnä ollessa ketonien tai aldehydien kanssa pelkistävällä aminoinnilla primäärisiksi amiineiksi. Muita käyttökohteita ovat kaasukromatografiassa heikosti haihtuvista alkoholeista helpommin haihtuvien johdannaisten muodostaminen, silikonien valmistus, täyteaineena silikoneissa, valokuvauksessa parantamaan novolakan adheesiota.
Mattia Vitale

Mattia Vitale (s. 1. lokakuuta 1997 Bologna) on italialainen jalkapalloilija, joka edustaa seuratasolla SPAL 2013 -seuraa. Vasenjalkainen Vitale on pelipaikaltaan keskikenttäpelaaja.
Vitale siirtyi vuonna 2011 kotikaupunkinsa Bologna FC:stä Juventuksen nuorten joukkueeseen. Seuran paidassa Serie A:ssa Vitale debytoi huhtikuussa 2015 Parma FC:tä vastaan. Hän pelasi kauden aikana kahdessa Serie A:n ottelussa ja juhli kauden päätteeksi sarjan mestaruutta.
Vitale on pelannut Italian alle 17- ja alle 18-vuotiaiden maajoukkueissa.
Saavutukset.
Juventus FC
Ahdenkallion kartano

Ahdenkallion kartano on Hyvinkäällä Ahdenkallion kaupunginosassa sijaitseva maatila viiden kilometrin päässä Hyvinkään keskustasta. Ahdenkallion kartanon hirsinen, arkkitehti Waldemar Aspelinin suunnittelema päärakennus valmistui vuoden 1905 suurlakon jälkeen 1906, jolloin myös kartanokokonaisuus luotiin. Kartanon maat muodostettiin Hausjärven puolella sijaitsevan Erkylän kartanon eteläisimmistä osista. Viljelyala on 1990-luvulta asti ollut vuokralla, eikä kartanolla ole yritystoimintaa. 
Ahdenkallion ensimmäinen omistaja oli Minette Donner (1848–1922, o.s. Munck), joka teki useita merkittäviä lahjoituksia Hyvinkään kauppalalle ja seurakunnalle (Hämeenkadun ja Ahdenkallion koulujen tontit ja hirret, urheilukenttä, uuden kirkon tontti), ja ylläpiti vähävaraisille naisille tarkoitettua lepokotia Hyvinkäällä (Wilhelminakoti; nykyisin osa Pirkonkotisäätiötä) Hän oli myös Naisasialiitto Unionin perustajajäsen. Donner avioitui professori, senaattori Otto Donnerin kanssa 1887, ja sai tämän kanssa kolme lasta. Heistä esikoinen, Kai Donner (1888–1935), teki merkittävän uran kielitieteilijänä ja poliittisena vaikuttajana. Kartanon nykyiset omistajat ovat Kain ja hänen vaimonsa Gretan (o.s. von Bonsdorff) lastenlapsia.
Ahdenkallion kartano jaettiin perillisten kesken vuonna 1934. Kyseiseltä ajanjaksolta on peräisin Ahdenkallion toinen kartanomainen rakennus Tiikerinkallio.
Martin Braithwaite

Martin Braithwaite Christensen (s. 5. kesäkuuta 1991 Esbjerg) on tanskalainen jalkapalloilija, jolla on guyanalaisia sukujuuria. Hän edustaa espanjalaista Espanyolia. Pelipaikaltaan molempijalkainen Braithwaite on hyökkääjä. Hän kuuluu myös Tanskan jalkapallomaajoukkueeseen.
Ura.
Seurajoukkueura.
Braithwaite on Esbjerg fB:n kasvatti. Hän debytoi seuran paidassa Tanskan Superliigassa kaudella 2009–2010 pelaten kymmenen ottelua. Yhteensä Braithwaite pelasi Esbjergin edustusjoukkueessa 89 ottelua tehden 17 maalia. Kaudella 2011–2012 hän voitti seuran paidassa Tanskan 1. divisioonan ja seuraavalla kaudella Tanskan cupin.
Elokuussa 2013 Braithwaite siirtyi Ranskan Ligue 1:n Toulouse FC:hen. Hän debytoi Ligue 1:ssä elokuussa 2013 AS Monacoa vastaan. Avausmaalinsa Braithwaite teki seuraavalla kierroksella SC Bastian verkkoon. Kaudella 2013–2014 hän teki 32 ottelussa seitsemän maalia ja seuraavalla kaudella 34 ottelussa kuusi maalia. Kolmannella ja neljännellä kaudellaan Ranskassa hän teki kumpanakin kautena liigassa 11 maalia.
Kaudet 2017–2019 Braithwaite edusti englantilaisseura Middlesbrough'ta mutta oli lainalla kevätkauden 2018 Ranskassa Bordeaux'ssa ja kevätkauden 2019 espanjalaisseura Leganésissa, johon hän siirtyi pysyvästi kesällä 2019. Hän pelasi Bordeaux'ssa 14 liigaottelua ja teki niissä neljä maalia. Hän pelasi Leganésissa 43 liigaottelua ja teki niissä kymmenen maalia ennen kuin siirtyi helmikuussa 2020 FC Barcelonaan. Siellä hän pelasi 2,5 kauden aikana 44 liigaottelua ja teki niissä viisi maalia. Kaudella 2020–2021 hän voitti Espanjan cupin. Mestarien liigassa hän pelasi tuolla kaudella kuusi ottelua ja teki kolme maalia.
Maajoukkueura.
Braithwaite on edustanut Tanskaa kaikilla nuorten maajoukkuetasoilla alle 17-vuotiaista alle 21-vuotiaisiin. Vuonna 2012 hänelle tarjottiin mahdollisuutta pelata Guyanan jalkapallomaajoukkueessa, mutta hän kieltäytyi.
Tanskan A-maajoukkueessa Braithwaite debytoi kesäkuussa 2013 ystävyysottelussa Georgiaa vastaan. Ensimmäisen maaottelumaalinsa hän teki toisessa maaottelussaan Puolaa vastaan. Syksyllä 2018 hän teki maalin Itävaltaa ja Walesia vastaan sekä vuonna 2019 Georgiaa, Luxemburgia, Gibraltaria ja Irlantia vastaan. Vuoden 2019 maaleista kolme syntyi EM-karsinnoissa. Kahdeksannen maaottelumaalinsa hän teki maaliskuussa 2021 MM-karsintaottelussa Israelia vastaan ja yhdeksännen kesäkuussa 2021 ystävyysottelussa Bosnia ja Hertsegovinaa vastaan.
MM-kilpailuissa 2018 Braithwaite pelasi neljä ottelua, joista kaksi jälkimmäistä avauskokoonpanossa. Kesän 2021 EM-kilpailuissa hän pelasi avauskokoonpanossa välieriin yltäneen joukkueensa kaikki kuusi ottelua ja teki neljännesvälierässä Walesia vastaan uransa kymmenennen maaottelumaalin.
Muuta.
Braithwaiten isä on kotoisin Guyanasta. Braithwaite olisi siis voinut näin edustaa aikuisten maajoukkuetasolla myös Guyanaa.
Saavutukset.
Esbjerg fB
FC Barcelona
Rouva Ministeri

Rouva Ministeri/Presidentti (engl. "Madam Secretary") on yhdysvaltalainen draamasarja, jossa keskitytään Yhdysvaltain ulkoministeri ja myöhemmin presidentti Elizabeth McCordin elämään ja Yhdysvaltojen hallituksen ongelmiin.
CBS-kanava aloitti sarjan esittämisen Yhdysvalloissa 21. syyskuuta 2014. MTV3 aloitti sarjan esittämisen Suomessa 1. tammikuuta 2015. Sarjan avausjakso keräsi Suomessa keskimäärin 429 000 katsojaa ja tavoitti 667 000 suomalaista. "Rouva Ministerin" toinen tuotantokausi alkoi MTV3:lla vuoden 2015 lokakuussa. CBS ilmoitti kesällä 2016, että sarja jatkuu kolmannella kaudella Yhdysvalloissa lokakuussa 2016. Viimeinen eli kuudes tuotantokausi alkoi Yhdysvalloissa 2019 ja Suomessa 2020.
Viimeisellä tuotantokaudella alkutunnuksen sanan "Ministeri" kirjaimet kääntyivät ympäri ja muuttuivat sanaksi "Presidentti", koska tarinassa Elizabeth McCord valitaan Yhdysvaltojen presidentiksi.
Suomessa sarja on katsottavissa kahdessa suoratoistopalvelussa, Elisa Viihde Viaplayssä ja SkyShowtimessä (entinen Paramount+).
Juoni.
Yhdysvaltojen presidentti pyytää entistä CIA-agenttia ulkoministerin virkaan edellisen kuoltua mystisessä lentoturmassa. Pian selviääkin, että ulkoministeri Marsh saatettiin salamurhata.
Ulkoministeri McCord (Téa Leoni) ratkoo haastavassa työssään kansainvälisiä poliittisia kriisejä tehden kaikkensa taatakseen maansa turvallisuuden. Ongelmia hänelle tuottavat presidentin kansliapäällikkö, alaiset sekä oma perhe.
Ankaran pommi-isku 2015

Ankaran pommi-isku 2015 tapahtui Ankaran päärautatieaseman läheisyydessä Ankarassa, Turkin pääkaupungissa 10. lokakuuta 2015. Kahden pommin räjähdyksessä kuoli 103 ihmistä ja haavoittui 500. Terrori-isku sattui vasemmiston ja opposition rauhanmarssilla noin kolme viikkoa ennen marraskuun parlamenttivaaleja. Isku on tuhoisin Turkin tasavallan historiassa.
Suurin osa kuolleista oli kurdimyönteisen HDP-puolueen kannattajia. HDP-puolueen puheenjohtaja Selahattin Demirtaş on syyttänyt hallitusta iskusta.
Ad acta

Ad acta (lyh. a.a. tai aa) on latinaa ja tarkoittaa "liitetään asiakirjoihin, arkistoon"; "asiakirjojen joukkoon liitettäväksi, joka ei aiheuta toimenpiteitä". Esimerkiksi jokin ilmoitus liitetään aktiin ilman, että se aiheuttaisi rekisterimerkintöjä. Tällöin lyhenne lisätään päätettävän asian diaariin.
Carl Berling

Johan Carl Ernst Berling (30. elokuuta 1812 – 30. maaliskuuta 1871) oli tanskalainen hovimies ja sanomalehden julkaisija.
Berling peri isältään oikeuden julkaista Tanskan virallista lehteä, ja se sai 1833 nimen "Berlingske Tidende" ja sai Berlingin johdossa paljon vaikutusvaltaa ja antoi hänelle paljon etua. 
Berling oli Fredrik VII:n lapsuudenystävä ja tuli tämän valtaannousun jälkeen 1848 kuninkaan yksityissihteeri ja myöhemmin kamariherra.
Erityisesti merkityksellinen Berlingistä tuli sitä kautta, että hän oli kreivitär Dannerin ystävä.
Berling silti altisti itseään suurelta osin aatelin vihalle ja ylenkatseelle, ja seurustelu talonpoikaisystäväin kanssa johti hänet konfliktiin Kansallisliberaalin puolueen kanssa.
1850-luvulla ministeriö Hall-Krieger vaati, että Berling erotettaisiin. Kuningas kieltäytyi, ja hallitus päätti erota. Berling avusti tämän jälkeen uuden ministeriön Rotwitt-Blixen-Finecke muodostamisessa.
Myöhemmin hän matkaili paljon. 1871 hän lähti kreivitär Dannerin kanssa Italiasta Egyptiin tarkoituksenaan jatkaa Jerusalemiin mutta kuoli Ismaïliassa.
Ismailia

Ismailia () on kaupunki Egyptin koillisosassa Suezin kanavan keskivaiheilla. Sen asukasluku oli vuonna 2006 293 184.
Maantiede.
Ismailia sijaitsee Egyptin koillisosassa Suezin kanavan keskiosassa kanavan länsirannalla Timsahjärven pohjoisrannikolla. Kaupunki on Al-Isma’iliyyan kuvernoraatin hallinnollinen keskus.
Historia.
Ismailian kaupungin perusti ranskalainen insinööri Ferdinand de Lesseps ja se suunniteltiin 27. huhtikuuta 1862. Lesseps oli Suezin kanavayhtiön päätarkastaja. Kaupunki sai nykyisen nimensä kediivi Isma'ilin mukaan, joka oli kruunattu 18. tammikuuta 1863. Vuonna 1864 rakennettiin kaupunginaukio ("maydan"), kaupungintalo ("saray"), tiekaava ja useita kortteleita. Kaupunki yhdistettiin myös Egyptin rautatieverkkoon vuonna 1868. Suezin kanava avautui marraskuussa 1869 näyttävine juhlallisuuksineen. Juhlista huolimatta sen rakennustyöt johtivat lopulta suuriin taloudellisiin vaikeuksiin. Monet Ismailian asukkaat hylkäsivät kaupungin ja muuttivat Port Saidiin kanavan valmistumisen jälkeen.
Kaupungin kehitys polki pitkään paikallaan ja sen asukasluku pysytteli 3 000:n paikkeilla. Se alkoi viimein kasvaa parin vuosikymmenen päästä. Ensimmäisen maailmansodan aikaan sen asukasluku oli jo 15 000 ja toisen maailmansodan jälkeen yli 50 000. Kaupungin vieressä oli suuri brittien armeijan ja ilmavoimien tukikohta. Ismailia oli yksi Egyptin vallankumoukseen ja kuningas Faruqin vallasta syöksyyn johtamisen kehityksen näyttämöistä. Egyptiläiset sissit olivat tehneet iskun brittejä vastaan tammikuussa 1952. Tekijät pakenivat poliisiasemalle Ismailiassa, jolloin brittijoukot piirittivät aseman. Seurasi tulitaistelu, jossa kuoli useampi egyptiläinen poliisi. Ympäri Egyptiä syntyi mellakoita ja lopulta 23. helmikuuta seurasi sotilasvallankaappaus. Faruq luopui kruunusta muutamaa päivää myöhemmin ja pakeni maasta.
Ismailia jatkoi kasvuaan Suezin kanavan liikenteen vauhdittamana. Siitä tuli oman kuvernoraatinsa hallinnollinen keskus vuonna 1960. Kaupungissa sijaitsi esimerkiksi Suezin kanavayhtiön pääkonttori. Kanavan sulkeminen kuuden päivän sodan seurauksena vuonna 1967 oli huomattava isku kaupungille. Kasvu jatkui vasta, kun kanava avattiin uudelleen vuonna 1975.
Väestö.
Ismailian asukasluku oli vuonna 2006 yhteensä 293 184.
Veikko Nuutinen

Veikko Ilmari Nuutinen (12. tammikuuta 1944 Ruokolahti – 4. marraskuuta 2022 Helsinki) oli suomalainen kuvanveistäjä, joka kehitti abstraktin muotokielen. Se perustuu pintojen välisille jännitteille ja niiden tasapainosuhteille. Pinnat ovat kaarevia ja jännitteisiä ja usein toistuu palloaihe. 
Nuutinen sai kuvataiteen valtionpalkinnon vuonna 1977.
Salamiyya

Salamiyya (, myös as-Salamiya) on kaupunki Syyrian Haman maakunnassa. Kaupunki on Salamiyyan piirikunnan keskus. Vuoden 2004 väestönlaskennassa kaupunkiin kirjattiin 66 724 ja koko piirikuntaan 186 337 asukasta.
Kaupunki sijaitsee linnuntietä noin 180 kilometriä Syyrian pääkaupunki Damaskoksesta pohjoiseen, ja 30 kilometriä maakuntakeskus Hamasta itäkaakkoon.
Historia.
Salamiyya saattaa olla antiikin ja varhaisen kristinuskon aikana kukoistanut Salamias tai Salaminias, mutta yhteys nykyiseen kaupunkiin ei ole varma. Arabit valtasivat kaupungin vuonna 636. Abbasidien valtakaudella Salamiyyasta tuli Hashemiittien haaran keskus ja kaupunki näytteli tärkeää osaa ismailiittien varhaisessa historiassa. Fatimidien dynastian perustanut Abdullah al-Mahdi Billah syntyi Salamiyyassa. Vuonna 903 karmaatit valloittivat kaupungin ja surmasivat suuren osan sen asukkaista. Abbasidit voittivat kuitenkin heidät kaupungin ulkopuolella samana vuonna. Ristiretkien aikana Salamiyyassa ei mainita olleen linnoituksia, mutta se oli useampaan otteeseen muslimiarmeijoiden kokoontumispaikka. Vuonna 1299 paikalla käytiin taistelu, jossa mongolit kukistivat mamelukkien armeijan ja miehittivät taistelun seurauksena jonkin aikaa Damaskosta. Osmanien valtakunnan aikana kaupunki menetti merkitystään ja se hylättiin kokonaan 1800-luvun alkuun mennessä todennäköisesti beduiinien muodostaman uhan takia.
1800-luvun puolivälissä al-Qadmusin ismailiittiemiiri Ismail ibn Muhammad sai osmaniviranomaisilta luvan asettua alueille orontesjoen itäpuolelle. Siirtolaiset valitsivat paikan läheltä vanhan Salamiyyan raunioita. Siirtolaiset saivat vapautuksia veroista ja asepalveluksesta, mikä veti ajan kuluessa lisää ismailiittisiirtolaisia alueelle. Vuonna 1878 alueelle muutti myös tšerkessejä. Vuonna 1884 Salamiyyasta tuli oman piirinsä keskus Haman sancakissa. Vuosisadan lopulla kaupungissa oli noin 6 000 asukasta ja viimeinen ismailiittien muuttoaalto kaupunkiin tapahtui vuonna 1919. Syyrian sisällissodan aikana Salamiyya on ollut Bašar al-Assadin hallinnon tukikohta.
Väestö.
Vuoden 2004 väestönlaskennassa kaupunkiin kirjattiin 66 724 ja koko piirikuntaan 186 337 asukasta. Salamiyya on suurin ismailiittien keskittymä Syyriassa ja koko Lähi-idässä.
António Calvário

António Calvário (s. 17. lokakuuta 1938) on portugalilainen laulaja, joka oli suosituimmillaan 1950-luvun lopulla ja 1960-luvulla. Vuonna 1957 hän osallistui Emissora Nacional -laulukilpailuun. Vuonna 1961 hänet tunnustettiin Rei da Radioksi ja seuraavana vuonna Portugalin parhaaksi mieslaulajaksi. Hän esitti Portugalin debyyttieuroviisun "Oração" vuoden 1964 Eurovision laulukilpailussa jääden jaetulle viimeiselle sijalle nollalla pisteellä. Myöhemmin hän osallistui Portugalin euroviisukarsintana toimineeseen Festival RTP da Canção -laulukilpailuun vielä vuosina 1965, 1966 ja 1968.
Luettelo Saksan piirikunnista

Tämä artikkeli on luettelo Saksan piirikunnista ( tai "Kreis"). Saksassa on 294 piirikuntaa, joiden määrä osavaltioittain on seuraava:
Berliinin, Bremenin ja Hampurin osavaltioissa ei ole piirikuntia. Saksan piirittömät kaupungit () on lueteltu artikkelissa Luettelo Saksan piirittömistä kaupungeista.
Markus Krunegård

Markus Krunegård (s. 6. huhtikuuta 1979 Norrköping) on ruotsinsuomalainen muusikko ja lauluntekijä. 
Krunegårdin äiti on kotoisin Pellosta Tornionlaaksosta. Krunegård on naimisissa, ja hänellä on kaksi tytärtä. 
Krunegård aloitti muusikonuransa vuonna 2001 Laakso-yhtyeessä David Nygårdin, Lars Skoglundin ja Mikael Fritzin kanssa. Vuonna 2006 hän perusti Hets-nimisen yhtyeen Henrik Svenssonin, Christoffer Rothin ja Per Nordmarkin kanssa. Hets hajosi jo vuonna 2007. Krunegårdin sooloura alkoi 2008, jolloin hän julkaisi ensimmäisen albuminsa "Markusevangeliet".
Vuonna 2023 Krunegård julkaisi ensimmäisen kokonaan suomenkielisen sooloalbuminsa "Nokia &amp; Ericsson". Julkaisun myötä hän halusi myös tutustua syvemmin suomalaisiin juuriinsa esiintymällä suomeksi eri paikkakunnilla Suomessa. Kiertueesta kuvattiin Nichlas Niemistön ohjaama dokumentti "Allt är bättre i Finland". Dokumentissa Krunegård ajaa Pohjois-Suomen halki sukuloimaan ja esiintymään Pelloon ja pohtii samalla omaa identiteettiään sekä suomalaisena että ruotsalaisena. Dokumentissa kuullaan myös live-taltiointi Krunegårdin Pello-muistoista kertovasta kappaleesta "Hyvää yötä Pellonkylä". Krunegård on haastatteluissa kertonut aikovansa julkaista tulevaisuudessa lisää musiikkia suomeksi. 
Omien julkaisujensa lisäksi Krunegård on ollut mukana muun muassa Annika Norlinin albumilla "Säkert!" kappaleessa ”Det kommer bara leda till något ont” ja Eldkvarnin albumilla "Hunger Hotell". Hän on myös tehnyt yhteistyötä Miriam Bryantin kanssa.
Ath-Thaura

Ath-Thaura (, aiemmin ) on kaupunki Syyrian Raqqan maakunnassa. Kaupunki on Ath-Thauran piirikunnan keskus. Vuoden 2004 väestönlaskennassa kaupunkiin kirjattiin 69 425 ja koko piirikuntaan 159 840 asukasta.
Kaupunki tunnetaan sen pohjoispuolisesta Eufratjokeen rakennetusta Ath-Thauran eli Tabqan padosta ja vesivoimalasta. Padon rakentaminen on synnyttänyt Assadinjärvenä tunnetun suuren tekojärven, jonka vettä käytetään paitsi laajojen viljelyalojen kasteluun, esimerkiksi Aleppon miljoonakaupungin raakavesivarastona.
Kaupunki sijaitsee linnuntietä noin 330 kilometriä Syyrian pääkaupunki Damaskoksesta pohjoiskoilliseen, 134 kilometriä Alepposta itään ja noin 44 kilometriä maakuntakeskus Raqqasta länteen.
Syyrian sisällissodan aikana kaupunki ja sen pohjoispuolinen vesivoimala joutui alkuvuodesta 2013 Syyrian hallitusta vastaan taistelevien voimien haltuun. Sittemmin ääri-islamistisen Isis-järjestön kerrottiin rajoittaneen merkittävästi veden pumppaamista Assadinjärvestä Aleppoon ja Raqqaan. Lokakuussa 2015 esimerkiksi Syyrian hallintoa tukevan Venäjän on raportoitu pommittaaneen ilmaiskuillaan kaupunkia tai sen lähistöä.